L-Unjoni Ewropea tilqa' l-ħruġ tal-ewwel rapport tat-Tim ta' Investigazzjoni u Identifikazzjoni lill-Kunsill Eżekuttiv tal-Organizzazzjoni għall-Projbizzjoni ta' Armi Kimiċi u lis-Segretarju Ġenerali tan-Nazzjonijiet Uniti fit-8 ta' April 2020. Aħna nappoġġaw bis-sħiħ is-sejbiet tar-rapport u nnotaw bi tħassib kbir il-konklużjonijiet tiegħu. L-Unjoni Ewropea tikkundanna bil-qawwa l-użu ta' armi kimiċi mill-Forza tal-Ajru Għarbija Sirjana kif ġie konkluż mir-rapport. Dawk identifikati li huma responsabbli għall-użu ta' armi kimiċi għandhom jinżammu responsabbli għal dawn l-atti kundannabbli. Ir-responsabbiltà hija essenzjali biex jiġi evitat li jerġgħu jitfaċċaw l-armi kimiċi. L-użu ta' kimiċi minn kwalunkwe parti - kemm jekk tkun attur Statali kif ukoll attur mhux Statali - isir fejn isir, fi kwalunkwe ħin u ċirkostanza huwa ksur tad-dritt internazzjonali u jista' jammonta għall-aktar delitti internazzjonali serji - id-delitti tal-gwerra u d-delitti kontra l-umanità. L-impunità għal dawn l-atti orribbli mhux ser tiġi ttollerata. Issa huwa f'idejn il-Komunità Internazzjonali li tikkunsidra kif adatt ir-rapport u tieħu azzjoni xierqa. L-Unjoni Ewropea, b'konsistenza mal-impenn tagħha stess lejn is-Sħubija kontra l-impunità tal-użu ta' armi kimiċi, hija determinata li tiżgura li dan il-ksur ċar tal-prinċipji ewlenin tal-Konvenzjoni jiġi indirizzat bl-aktar rispons b'saħħtu possibbli mill-Istati Partijiet tal-Konvenzjoni dwar l-Armi Kimiċi. L-Unjoni Ewropea preċedentement imponiet miżuri restrittivi fuq uffiċjali u xjentisti Sirjani ta' livell għoli għar-rwol tagħhom fl-iżvilupp u l-użu ta' armi kimiċi u lesta tikkunsidra l-introduzzjoni ta' miżuri ulterjuri kif adatt. L-Unjoni Ewropea hija sostenitriċi soda tal-Konvenzjoni dwar l-Armi Kimiċi, strument ewlieni tal-kontroll internazzjonali tal-armi, u l-Organizzazzjoni għall-Projbizzjoni ta' Armi Kimiċi. L-Unjoni Ewropea hija impenjata, fl-ogħla livell, li tappoġġa lill-Organizzazzjoni għall-Projbizzjoni ta' Armi Kimiċi fl-isforzi tagħha biex timplimenta d-deċiżjoni tal-Istati Partijiet, f'Ġunju 2018, li tistabbilixxi arranġamenti biex jiġu identifikati l-awturi tal-użu ta' armi kimiċi fir-Repubblika Għarbija Sirjana. L-Unjoni Ewropea ttenni l-appoġġ sħiħ tagħha għall-Organizzazzjoni għall-Projbizzjoni ta' Armi Kimiċi u tissottolinja l-komplementarjetà tal-ħidma tagħha man-Nazzjonijiet Uniti. Għandna fiduċja sħiħa fl-oġġettività, l-imparzjalità u l-indipendenza tas-Segretarjat Tekniku tal-Organizzazzjoni u tat-Tim ta' Investigazzjoni u Identifikazzjoni tagħha. Il-Pajjiżi Kandidati t-Turkija, ir-Repubblika tal-Maċedonja ta' Fuq, il-Montenegro u l-Albanija[1], il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. <>[1] Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.